6. โครงการในอนาคต

บริษัทฯ มีแผนจัดตั้งบริษัทร่วมทุน
เพื่อก่อสร้างโรงงานและดำเนินธุรกิจผลิตและจำหน่ายไบโอดีเซลขนาดกำลังการผลิตเฉลี่ย
300,000 ลิตรต่อวัน โดยใช้พื้นที่ของบริษัทฯ ที่อำเภอบางปะอิน จังหวัดพระนครศรีอยุธยา
เพื่อเป็นการส่งเสริมพลังงานทางเลือกและพลังงานทดแทนที่ผลิตได้ในประเทศแทนน้ำมัน 
และได้กำหนดเป้าหมายส่งเสริมการผลิตและการใช้ไบโอดีเซลทดแทนการใช้น้ำมันดีเซล
เพื่อลดการนำเข้าน้ำมันจากต่างประเทศเพิ่มความมั่นคงด้านพลังงาน
ซึ่งจะเป็นการประหยัดเงินตราต่างประเทศ
รวมทั้งการใช้เชื้อเพลิงจากพืชยังช่วยลดมลพิษทางอากาศ มีรายละเอียดดังนี้

6.1 ความเป็นมาของโครงการฯ

คณะรัฐมนตรีได้มีมติเมื่อวันที่ 17 พฤษภาคม 2548 
เห็นชอบยุทธศาสตร์การแก้ไขปัญหาด้านพลังงานของประเทศ
และแผนปฏิบัติการการพัฒนาส่งเสริมไบโอดีเซล
โดยการส่งเสริมพลังงานทางเลือกและพลังงานทดแทนที่ผลิตได้ในประเทศแทนน้ำมัน 
และได้กำหนดเป้าหมายส่งเสริมการผลิตและการใช้ไบโอดีเซลทดแทนการใช้น้ำมันดีเซลวันละ 8.5
ล้านลิตร ในปี 2555

บริษัทฯ ได้เสนอแนวความคิดในการจัดตั้งศูนย์วิจัยและผลิตพลังงานทดแทน
โดยเฉพาะไบโอดีเซลต่อกระทรวงพลังงานและ กระทรวงวิทยาศาสตร์ เทคโนโลยีและสิ่งแวดล้อม
บนพื้นที่ของบริษัทฯ ที่อำเภอบางปะอิน จังหวัดพระนครศรีอยุธยา
เนื่องจากเล็งเห็นว่าถ้าจะผลิตไบโอดีเซลให้ได้ตามเป้าหมายของรัฐ
จะต้องมีการสร้างโรงงานไบโอดีเซลจำนวนมาก
ประเทศไทยน่าจะพัฒนาเทคโนโลยีการผลิตไบโอดีเซลเชิงพาณิชย์ของตนเอง
โดยความร่วมมือของกระทรวงวิทยาศาสตร์ฯ โครงการส่วนพระองค์สวนจิตรดา
มหาวิทยาลัยสงขลานครินทร์ หรือ กรมอู่ทหารเรือ เป็นต้น
ที่มีการทำวิจัยและทดลองเทคโนโลยีการผลิตไบโอดีเซลอยู่ในขณะนี้
ซึ่งจะช่วยประหยัดเงินตราต่างประเทศในการซื้อเทคโนโลยีได้หลายพันล้านบาท
แม้ในระยะแรกจะต้องนำเทคโนโลยีจากต่างประเทศเข้ามาใช้ก่อน
และการตั้งศูนย์วิจัยในบริเวณเดียวกับโรงงานผลิต
จะทำให้การวิจัยพัฒนามีประสิทธิภาพมากขึ้นด้วยค่าใช้จ่ายที่ต่ำลงจากการใช้เครื่องมือและบุคลากรร่วมกัน

การขยายธุรกิจสู่การผลิตด้านพลังงานทดแทน โดยเฉพาะไบโอดีเซล
จะช่วยสนับสนุนธุรกิจน้ำมันที่ดำเนินอยู่ในปัจจุบัน เสริมสร้างภาพลักษณ์ผู้นำด้านพลังงานทดแทน
สร้างรายได้และเพิ่มมูลค่ากิจการ อีกทั้งพื้นที่ของบริษัทฯ ที่อำเภอบางปะอินซึ่งมีเนื้อที่รวม 725 ไร่
โดยปัจจุบันมีการใช้พื้นที่เป็นคลังน้ำมันของบริษัทฯ และให้บริษัทขนส่งน้ำมันทางท่อ จำกัด (FPT)
เช่าสร้างคลังน้ำมัน รวม 160 ไร่ และมีพื้นที่เหลือที่ยังไม่ได้ใช้งานประมาณ 500 ไร่
มีความเหมาะสมในการจัดตั้งเป็นศูนย์วิจัยและผลิตไบโอดีเซล
เนื่องจากตั้งอยู่ศูนย์กลางความต้องการใช้น้ำมันดีเซลตอนกลางของประเทศ
และยังใกล้กับคลังน้ำมันขนาดใหญ่อีกหลายแห่ง เช่น คลังน้ำมันลำลูกกา และคลังน้ำมันสระบุรี
รวมทั้งสะดวกต่อการคมนาคมขนส่งทั้งทางบกและทางน้ำ ทำให้ต้นทุนการขนส่งต่ำลง

6.2 รายละเอียดโครงการฯ

เมื่อวันที่ 28 กันยายน 2550 ที่ประชุมคณะกรรมการบริษัท ครั้งที่ 9/2550
ก็ได้มีมติอนุมัติดำเนินโครงการผลิตไบโอดีเซลขนาดกำลังการผลิตเฉลี่ย 300,000 ลิตรต่อวัน
โดยใช้พื้นที่ของบริษัทฯ ที่อำเภอบางปะอิน จังหวัดพระนครศรีอยุธยา พัฒนาเป็นศูนย์ผลิต
และวิจัยพลังงานทดแทน

การจัดหาเงินลงทุนของโครงการเบื้องต้นจะเป็นเงินกู้ในประเภทเงินกู้โครงการ (Project
Financing) โดยไม่มีภาระต่อผู้ถือหุ้น (Non-Recourse Basis) บริษัทฯ
มีแผนที่จะจัดตั้งบริษัทร่วมทุนกับพันธมิตร
วัตถุประสงค์เพื่อก่อสร้างโรงงานและดำเนินธุรกิจผลิตและจำหน่ายไบโอดีเซล หรือธุรกิจอื่น
ตามที่กำหนดในหนังสือบริคณห์สนธิ

ทั้งนี้ บริษัทฯ ได้บริหารความเสี่ยงที่รัฐจะคงสูตรราคาน้ำมันไบโอดีเซลอย่างต่อเนื่องเป็นเวลานาน
และจัดทำสัญญาซื้อขายน้ำมันปาล์มดิบกับบริษัทที่ดำเนินกิจการค้าปาล์ม และโรงงานสกัดน้ำมันปาล์ม
ในการจำหน่ายน้ำมันปาล์มดิบให้แก่โครงการ เพื่อให้มั่นใจได้ว่าเมื่อโครงการฯ สร้างเสร็จแล้ว
จะมีวัตถุดิบเพียงพอ และบริษัทฯ ได้จัดทำบันทึกความเข้าใจ จำหน่ายไบโอดีเซล กับผู้ค้าน้ำมันอื่น
หากปริมาณที่ผลิตได้มากกว่าปริมาณที่ป้อนให้ตลาดบางจาก และบันทึกความเข้าใจ
จำหน่ายกลีเซอรีนกับผู้ค้ารายใหญ่ระหว่างประเทศ (Trader) และผู้ค้ารายใหญ่ในประเทศจีน
ในการรับซื้อกลีเซอรีน (Technical Grade) จากโครงการ รวมถึงได้รับการส่งเสริมการลงทุน
จากสำนักงานคณะกรรมการส่งเสริมการลงทุน (BOI)

6.3 ผลประโยชน์ที่คาดว่าจะได้รับ

1)  สร้างรายได้และเพิ่มมูลค่ากิจการ

2)  สามารถใช้ที่ดินบางปะอินที่มีอยู่ให้เกิดประโยชน์

3)  ส่งเสริมภาพลักษณ์การเป็นผู้นำพลังงานทดแทน สามารถขยายตลาดน้ำมันไบโอดีเซล
    โดยมั่นใจว่าจะมีปริมาณไบโอดีเซลที่ได้มาตรฐานจำหน่ายต่อเนื่อง

4)  ช่วยเพิ่มส่วนแบ่งการตลาดของบริษัทฯ เนื่องจากรัฐให้การส่งเสริมผลิตภัณฑ์ไบโอดีเซล
    ทั้งด้านการประชาสัมพันธ์ และการกำหนดโครงสร้างราคาที่จูงใจ

5)  เป็นการสนับสนุนนโยบายรัฐในการส่งเสริมการผลิต และการใช้ไบโอดีเซล
    ทดแทนการใช้น้ำมันดีเซล เพื่อสร้างความมั่นคงด้านพลังงาน สร้างรายได้แก่เกษตรกร
    และยังช่วยลดมลพิษทางอากาศ พัฒนาคุณภาพชีวิตที่ดีขึ้นของประชาชน

6)  นอกจากนั้นสามารถใช้โรงงานผลิตไบโอดีเซลดังกล่าวในการสนับสนุนการศึกษาวิจัยร่วมกับสถาบันการศึกษาหรือองค์กรภาครัฐ
    เพื่อพัฒนาเทคโนโลยีการผลิตไบโอดีเซลเชิงพาณิชย์ของคนไทยในอนาคต